 ‘सद‌‌्दरो दाई’ इक मार्मिक क्हानी ऐ जिसदी मुक्ख पात्तर ‘सद्‌दरो’ दाई दा कम्म करियै लोकें दै बाग लांदी ऐ पर ओह‌्दी अपनी गोद सदा सक्खनी रेही।  ममता दी मारी दी ओह् गरीब कम्पोडरै दी सतमीं कुड़ी जेह‌्ड़ी जमदे गै मां-म्हेटर होई गेई ते जिसदी घरै च नां कोई पुच्छ परतीत ही, बूह‌्टे हेठ खट्टै’र पेई दी मौती गी सैह‌‌्कदी रौह‌्दी, उसगी अपने कलापे दी र‌्होल बनाने गितै मंगदी ऐ, ब कम्पोडर भामें चाह‌्न्दा हा जे ओह् कुड़ी तौले शा तौले मरै ते खलासी करै पर सद‌‌्‌दरो आसेआ मंगने पर नौ-सतारां गल्लां करदा ऐ।  आखर इक दिन सद‌्दरो कुड़ी दी होर मन्दी हालत दिक्खियै उसी चराई लैदी ऐ।  सद्‌दरो उप्पर दालती च केस चलदा ऐ ते इस ममता दे अपराधै च उसगी दौ ब’रे कैद दी सजा होंदी ऐ।  एह् क्हानी कटाक्ष ऐ समाज दे उस तबके पर जिन्दे घर खाने गी होंदा नेई ते ञ्याणें दी सुरत नेई लैंदे ब, झूठी ईन दे मारे, ञ्याणें पर जुल्म करदे न ते समाज दे ममता भरोचे तबके चोर-चक्का आखियै उन्दी ममता गी भंडदे न।  ‘इनामी क्हानी’ सच्चें गै गरीबी दी यातना दा बखान करने आहली बे-जोड़ क्हानी ऐ।  साढ़े समाज च किन्ने गै प्रेमू न जेह‌्ड़े अपनी होनहारी ते पढ़ने दी तांह‌्गा गी लाम्बू लाइयै सिनमें घरें च चाह् बेचदे न, सिड़कै पर बैठे दे बूट पालश करदे न, होटलै पर भांडे मांजदे न, गलियें बजारें च फिर-फिरियै फलूस बेचदे न, जां फ्ही कुसै दे घर मुंडू बनियै निक्खरां, द्रण्डां खन्दे न।  प्रेमू दा एह् आक्खना-‘नेईं जी एह् कियां होई सकदा ऐ? - में चार साल इन्दें कोला पढ़े दा आं।  जन्म भाएं मा-बब्ब दिन्दे न पर आदमी ते गुरु गै बनांदे न। ’ मास्टर क्हानीकारै गी अन्दरो-अन्दर खाई जन्दा ऐ ते उसदी इनामी क्हानी दी सारी खमारी शुरशरी आंगर सूकी, लिश्कियै सुआह् होई जन्दी ऐ। 